Euroopan parlamentin päätöslauselma Tiibetistä ja Tenzin Delek Rinpochen tapauksesta



Virallinen lehti nro 201 E , 18/08/2005 s. 0122 - 0123



P6_TA(2004)0067 Tiibet (Tenzin Delek Rinpochen tapaus) Euroopan parlamentin päätöslauselma Tiibetistä ja Tenzin Delek Rinpochen tapauksesta Euroopan parlamentti, joka - ottaa huomioon aiemmat päätöslauselmansa Tiibetistä ja Kiinan ihmisoikeustilanteesta sekä vuosittaiset päätöslauselmansa maailman ihmisoikeustilanteesta, - ottaa huomioon 19. joulukuuta 2002 antamansa päätöslauselman tiibetiläisten ihmisoikeustilanteesta [1], - ottaa huomioon työjärjestyksen 115 artiklan 5 kohdan, A. panee merkille, että 2. joulukuuta 2002 Sichuanin maakunnassa sijaitsevassa Kardzen autonomisessa tiibetiläisessä prefektuurissa Kardzen (Ganzi) kansan välituomioistuin tuomitsi vaikutusvaltaisen buddhalaisen laman Tenzin Delek Rinpochen kuolemaan siten, että tuomio pannaan täytäntöön kahden vuoden päästä, että hänen avustajansa Lobsang Dhondup teloitettiin 26. tammikuuta 2003 ja että molemmissa tapauksissa syynä olivat väitetyt poliittiset rikokset, B. panee merkille, että heidät molemmat oli pidätetty huhtikuun alussa vuonna 2002 Sichuanin maakunnan pääkaupungissa Chengdussa 3. huhtikuuta 2002 tapahtuneen pommi-iskun jälkeen, C. toteaa, että Tenzin Delek Rinpochea syytettiin "räjähdysten aiheuttamisesta" ja "separatismin lietsomisesta" ja että hänen syyllisyyttään ei ole todistettu, D. toteaa, että saatujen tietojen mukaan Tenzin Delekiä on pidetty eristettynä pidätyshetkestä tähän päivään saakka ja että häntä on tiettävästi kidutettu useiden kuukausien ajan, E. on hyvin huolissaan siitä, että Tenzin Delek Rinpochen teloituksen lykkäys päättyy 2. joulukuuta 2004, F. panee merkille, että neuvosto tutkii tällä hetkellä Eurooppa-neuvoston pyynnöstä uudelleen aseiden vientikieltoa Kiinaan, josta päätettiin ja joka pantiin toimeen vuonna 1989, G. panee merkille, että Kiinan kansantasavallan hallitus otti äskettäin vastaan hänen pyhyytensä Dalai Laman edustajia; 1. kehottaa jälleen luopumaan kuolemanrangaistuksesta, pyytää lopettamaan välittömästi kuolemanrangaistusten täytäntöönpanon Kiinassa ja toivoo, että Kiinan viranomaiset lieventäisivät välittömästi Tenzin Delek Rinpochelle annettua kuolemanrangaistusta; 2. tuomitsee jyrkästi Lobsang Dhondupin teloituksen 26. tammikuuta 2003; 3. kehottaa Sichuanin maakunnan syyttäjäviranomaisen ylintä syyttäjää ja Sichuanin maakunnan kuvernööriä tekemään kaikkensa Tenzin Delek Rinpochen teloituksen estämiseksi; 4. kehottaa viranomaisia varmistamaan, että Tenzin Delek Rinpochea ei pahoinpidellä vankeudessa, ja vaatii käsittelemään tapausta välittömästi uudelleen sekä kehottaa Kiinan viranomaisia tekemään kaiken voitavansa sen varmistamiseksi, että kansainvälisiä ihmisoikeuksia ja humanitaarisen oikeuden säännöksiä noudatetaan, ja huolehditaan erityisesti siitä, että pidätetyille taataan kansainvälisesti tunnustettujen oikeudellisten menettelyjen noudattaminen; 5. pyytää Euroopan unionia ja sen jäsenvaltioita kehottamaan Kiinan kansantasavallan hallitusta kunnioittamaan Tiibetin kansan uskontoon liittyviä oikeuksia ja vapautta ja erityisesti estämään Tenzin Delek Rinpochen teloituksen ja järjestämään uuden ja puolueettoman oikeudenkäynnin; 6. kehottaa komissiota ja neuvostoa ilmaisemaan huolensa Tenzin Delek Rinpochen tapauksesta tulevassa EU:n ja Kiinan välisessä huippukokouksessa; 7. kehottaa neuvostoa ja jäsenvaltioita jatkamaan Kiinan kansantasavaltaa koskevaa EU:n asevientikieltoa ja suosittaa, että tällaista asekauppaa koskevia tämänhetkisiä kansallisia rajoituksia ei heikennettäsi; katsoo, että vientikielto olisi säilytettävä siihen saakka kunnes EU on hyväksynyt laillisesti sitovat aseiden vientiä koskevat käytännesäännöt ja Kiinan kansantasavalta on ryhtynyt konkreettisiin toimiin ihmisoikeustilanteen parantamiseksi maassa mm. ratifioimalla YK:n kansalaisoikeuksia ja poliittisia oikeuksia koskevan yleissopimuksen ja kunnioittamalla täysin vähemmistöjen oikeuksia; 8. on tyytyväinen siihen, että pitkäaikaisimmat tiibetiläiset mielipidevangit Ngawang Sangdrol ja Jigme Sangpo on vapautettu, ja kehottaa Kiinan viranomaisia jatkamaan vankien vapauttamista; 9. kehottaa Kiinan kansantasavallan hallitusta tehostamaan käynnissä olevaa vuoropuhelua Dalai Laman edustajien kanssa, jotta päästäisiin viipymättä molempia osapuolia tyydyttävään Tiibetin kysymyksen ratkaisuun; 10. toistaa tässä yhteydessä neuvostolle esittämänsä kehotuksen nimittää Tiibetiä käsittelevä EU:n erityisedustaja, mikä edistäisi tehokkaasti kysymyksen rauhanomaista ratkaisua; 11. kehottaa puhemiestä välittämään tämän päätöslauselman neuvostolle, komissiolle, YK:n pääsihteerille, Kiinan hallitukselle, Sichuanin maakunnan kuvernöörille sekä Sichuanin maakunnan syyttäjäviranomaisen ylimmälle syyttäjälle. [1] EUVL C 31 E, 5.2.2004, s. 264. --------------------------------------------------